# Уведомление за стартиране на производство по издаване на общ административен акт заповед на министъра на земеделието, храните и горите за изменение и допълнение на Заповед № РД09-69/01.02.2019 г. на министъра на земеделието, храните и горите

На основание чл. 66 и следващите от Административнопроцесуалния кодекс Ви уведомявам за стартирането на производство по издаване на общ административен акт (заповед) на министъра на земеделието, храните и горите за изменение и допълнение на Заповед № РД09-69/01.02.2019 г. на министъра на земеделието, храните и горите за въвеждане на забрана за извършване на риболов в определени водни обекти през 2019, 2020 и 2021 г. на основание чл. 30, ал. 3, т. 1 от Закона за рибарството и аквакултурите.

Уведомявам Ви, че може да участвате в производството като всички писмени предложения и възражения по проекта на административен акт следва да бъдат изпращани в едномесечен срок от датата на публикуване до Изпълнителна агенция по рибарство и аквакултури, на адрес: гр. Бургас 8000, ул. „Княз Александър Батенберг” № 1 и на следния електронен адрес: office@iara.government.bg.



 **РЕПУБЛИКА БЪЛГАРИЯ**

МИНИСТЕРСТВО НА ЗЕМЕДЕЛИЕТО, ХРАНИТЕ И ГОРИТЕ

 Изпълнителна агенция по рибарство и аквакултури

**ОДОБРЯВАМ:**

**ДЕСИСЛАВА ТАНЕВА**

**МИНИСТЪР**

**ДО**

**Г-ЖА ДЕСИСЛАВА ТАНЕВА**

**МИНИСТЪР НА ЗЕМЕДЕЛИЕТО, ХРАНИТЕ И ГОРИТЕ**

**ЧРЕЗ:**

**Д-Р ЛОЗАНА ВАСИЛЕВА**

**ЗАМЕСТНИК-МИНИСТЪР НА ЗЕМЕДЕЛИЕТО, ХРАНИТЕ И ГОРИТЕ**

**ДОКЛАД**

oт

доц. д-р Галин Николов – изпълнителен директор на Изпълнителна агенция по рибарство и аквакултури (ИАРА)

**Относно**: Изменение и допълнение на Заповед № РД 09-69/01.02.2019 г. на министъра на земеделието, храните и горите за въвеждане на забрана за извършване на риболов в рибностопански обекти по чл. 3, ал. 1, т. 1 и 2 от Закона за рибарството и аквакултурите (ЗРА) или в зони от тях, през периода 2019-2021 г.

**УВАЖАЕМA ГОСПОЖО МИНИСТЪР,**

Съгласно чл. 30, ал. 3, т. 1 от ЗРА министърът на земеделието, храните и горите, съгласувано с министъра на околната среда и водите определя временни забрани за стопански и любителски риболов във водни обекти по чл. 3, ал. 1, т. 1 и 2 от ЗРА или отделни зони от тях за опазване популациите от риба и други водни организми. В тази връзка през 2019 г. е издадена Заповед № РД 09-69/01.02.2019 г. на министъра на земеделието, храните и горите, с която бе въведена забрана за извършването на риболов през 2019, 2020 и 2021 г. в рибностопански обекти по чл. 3, ал. 1, т. 1 и 2 от ЗРА (Заповедта).

През настоящата 2019 г. в ИАРА постъпиха редица предложения за допълнения и изменения на Заповедта.

От Сдружение Ловно-рибарско дружество „Годеч“ (СЛРД - Годеч) постъпи предложение (вх. № 6300-4543/25.02.19 г. по описа на ИАРА) за включване на „*р. Нишава в центъра на гр. Годеч – участъка на трите градски* *моста“* в забрана за риболов. Основният мотив на СЛРД – Годеч е необходимостта от възстановяване и опазване на популацията на черна мряна *(Barbus petenyi).* Като причиназапагубното намаляване на популацията на черна мряна, е посочено целогодишното маловодие в реката. Маловодието в реката е обусловено и от факта, че през 2013 г. изворите на р. Нишава са обхванати за битови нужди и тогава е било извършено почистване на коритото на реката със строителна техника, което е довело до промяна в местообитанията на черната мряна.

 С писмо изпратено от Централна рибно-опазваща организация – ЦРО, клон Перник (вх. №48-00-5337/27.11.19 г.) е предложено включване *на приустието на яз. Пчелина* в т. 4.1. от Заповедта за забрана за риболов. Язовир Пчелина през последната година беше подложен на силно антропогенно въздействие от заустване на промишлени води, което доведе до влошаване на неговите показатели и съответно до умирането на значителна част от рибните популации. Включването на тази част от язовира в забраната ще спомогне за възстановяване на рибната фауна в язовира.

Постъпили са и две писма от сдружение „Балканка’’ – гр. София с предложения за допълване и изменение на Заповедта. В писмо с вх. № 6300-3307/05.02.19 г. от сдружението посочват, че „*река Луда Камчия между селата Ичера и Раково е останала забранена целогодишно, съгласно т.4.1, а този участък е включен сам по себе си в участъка по т.4.2, тъй като с. Ичера е разположено между селата Раково и Градец*”. Един и същи участък от реката попада в обхвата на двете точки от заповедта – т. 4.1 и т. 4.2.При наличие на така създалата се правна и фактическа обстановка, следва да се тълкува, че независимо от обстоятелството, че съгласно т. 4.2. в „*р. Луда Камчия в участъка между с. Градец и с. Раково*” е забранено при извършването на любителски риболов задържането на вида речна (балканска) пъстърва, а останалите видове са разрешени, предвид хипотезата, че част от същия участък е част от „*р. Луда Камчия и нейните притоци от изворите до с. Ичера”* следва да се има предвид, че всъщност „*р. Луда Камчия и нейните притоци от изворите до с. Ичера*” е забранен за всякакъв риболов съгласно т. 4.1. Това само по себе си не представлява правна пречка за прилагането на Заповедта, тъй като забраната за риболов по т. 4.1. включва забраната за задържане по т. 4.2. Независимо от това считам, че за внасяне на по-голяма яснота и предвид предложението на сдружение „Балканка” е целесъобразно заповедта да бъде прецизирана, като бъде изменена с цел да бъде избегнато двусмислие и неправилно тълкуване.

Във второто писмо на сдружение „Балканка” с вх. № 63-00-6245/11.10.19 г., подкрепено от сдружение „Спининг клуб Стари Видри” и Федерация на мухарите в България, както и изпратени подкрепителни писма от сдружение „Риболовен клуб Чисти брегове” и от Национален природонаучен музей към Българска академия на науките (вх. № № 63-00-6245-1/14.10.19 г., 63-00-6245-2/19.11.2019 г.) се правят следните предложения за промяна в Заповедта:

Включване на „*р. Манастирска - от изворите до водопада на местността Крушов чатал*” в т. 4.1. от Заповедта. Основният мотив за въвеждането на подобен тип ограничение е, че при актуализацията на плановете за управление на речните басейни този участък от реката е включен в Зона за защита на стопански ценни видове в Плана за управление на речните басейни на Басейнова дирекция „Източнобеломорски район”.

Другото предложение е за въвеждане на забрана за задържане на улова от речна (балканска) пъстърва при любителски риболов (т.4.2.) в следните участъци на реките:

*- река Струма – от преливника на яз. Пчелина до моста на с. Шишковци, област Кюстендил;*

*- р. Искър – от сливането на Бели и Черни Искър до вливането в яз. Искър.*

Мотивите за въвеждане на забрана за извършване на риболов в горепосочените участъци са следните:

Река Искър е една от най-големите наши реки и е силно повлияна в хидроморфологично отношение. Голяма част от водите на реката се отнемат от множество деривации в Рила, служещи за водоснабдяване на населените места. В допълнение през последните години има построени и няколко малки водноелектрически централи, които също оказват влияние върху водния режим, който е от съществено значение за размножаването и развитието на рибните популации. Това от своя страна води до възпрепятстване на рибите да достигнат до естествените места за размножаване, вследствие на което популацията от балканска пъстърва на места е изключително фрагментирана. Чрез въвеждане на практиката ”хвани-пусни” любителите риболовци започват да гледат на риболова като хоби и начин на общуване с природата, а не начин за прехрана, което променя съзнанието на хората и допринася за намаляване на бракониерството.

В становището на сдружение „Балканка” има и направено предложение за изменение на текста в т.4.2. като бъде добавено и задържане на улов от македонска пъстърва (*Salmo macedonicus*). Същото становище изказват и от Института по биорaзнообразие и екосистемни изследвания към Българска академия на науките (вх. №33-00-5259). Предполага се че, видът се среща в някои десни притоци на р. Струма (реките Треклянска, Драговищица, Елешница, Соволянска Бистрица). Картата на разпространението на вида публикувана от Kottelat&Freyhof (Handbook of European freshwater fishes, 2007) също дава основание за подобно предположение. Има вероятност този вид да се среща и в българския участък на река Нишава. Засега обаче, не са провеждани специализирани изследвания и няма публикувани научни данни за присъствието и разпространението на македонската пъстърва в български води. Поради липсата на достатъчно данни все още природозащитния статус на вида не е изяснен, но предвид ограниченото му разпространение и ключовата роля във водните екосистеми, които обитава, се очаква да има висок природозащитен статус. Поради тази причина с оглед „принципа на предпазливостта“, имайки предвид вероятността за неговото присъствие в някои български пъстървови реки считам, че е целесъобразно включването му в Заповедта.

В ИАРА постъпи и становище от доц. д-р Елиза Узунова, Биологичен факултет на СУ „Св. Климент Охридски” (вх. № 21-00-10/17.10.19 г.), относно риболовния режим в р. Костина. Предложено е въвеждане на забрана за риболов, включително и на принципа „хвани–пусни” за *участъка на р. Костина от местността „Костина” (паметника на Бенковски) до вливането ѝ в река Бели Вит*. Основният мотив за това предложение e опазване на популацията на вида главоч (*Cottus gobio*). Главочът е дънна риба и отлага хайвера си под камъните, а личинките, малките и възрастните риби търсят убежище също под камъните. Газенето в реката и извършването на риболов могат да имат неблагоприятен ефект върху вероятно последната популация на този вид в басейна на река Вит. Главочът е включен и в Приложение № 2 на Директива 92/43/ЕИО на Съвета за опазване на естествените местообитания и на дивата флора и фауна. За популацията в река Костина се счита, че принадлежи към ендемитен вид наречен витски главоч (*Cottus haemusi*). Така прилагайки рестриктивен режим по отношение на риболова ще спомогнем за опазването и стабилизирането на вида в естествената му среда.

В допълнение е необходимо язовир Ясна поляна да бъде изваден от Заповедта поради предвидена промяна на неговата категоризация в рибностопанско отношение от язовир с основно предназначение за питейно-битово водоснабдяване, където любителския риболов е „забранен“, на язовир с основно предназначение за питейно-битово водоснабдяване, където любителския риболов е разрешен извън санитарно-охранителната зона.

Останалата част от промените в заповедта са във връзка с необходимостта от техническо прецизиране на текста.

С цел опазване на популациите от риба и други водни организми, предлагам въвеждане на забрана за риболов в гореспоменатите участъци на реките, както и изменение на текстове в т.4.1. и т.4.2. с цел прецизиране и внасяне на яснота.

**УВАЖАЕМА ГОСПОЖО МИНИСТЪР,**

С оглед на гореизложеното, моля за Вашето разпореждане да бъде стартирана процедура по чл. 66 и следващите от Административнопроцесуалния кодекс за издаване на общ административен акт - заповед за изменение и допълнение на Заповед № РД 09-69/01.02.2019 г. на министъра на земеделието, храните и горите за въвеждане на забрана за извършване на риболов в рибностопански обекти по чл. 3, ал. 1, т. 1 и т. 2 от ЗРА или в зони от тях, за периода 2019-2021 г. Проектът на заповед следва да бъде съгласуван с министъра на околната среда и водите и публикуван на електронните страници на Министерство на земеделието, храните и горите и ИАРА за осигуряване на възможност на заинтересованите страни да се запознаят с проекта и да участват в административното производство по издаването му.

**Приложение:** Проект на заповед

**С УВАЖЕНИЕ,**

**ДОЦ. Д-Р ГАЛИН НИКОЛОВ**

**ИЗПЪЛНИТЕЛЕН ДИРЕКТОР**

**СЪГЛАСУВАЛ:**

**д-р лозана василева**

**ЗАМЕСТНИК - МИНИСТЪР**

** ПРОЕКТ**

РЕПУБЛИКА БЪЛГАРИЯ

Министър на земеделието, храните и горите

**З А П О В Е Д**

**№ РД ............................**

**гр. София,................2019 г.**

На основание чл. 30, ал. 3, т. 1 от Закона за рибарството и аквакултурите (ЗРА), чл. 3, ал. 1 и чл. 5, ал. 2 от Устройствения правилник на Министерство на земеделието, храните и горите /Обн. ДВ. бр. 82 от 18.10.2019 г./, във връзка със съгласувателно писмо с изх. № ……………../………..2019 г. на Министерството на околната среда и водите, одобрен доклад с рег. № …………………../………………… на доц. д-р Галин Николов - изпълнителен директор на Изпълнителна агенция по рибарство и аквакултури

**Н А Р Е Ж Д А М:**

 Изменям и допълвам Заповед № РД 09–69/01.02.2019 г. на министъра на земеделието, храните и горите, както следва:

 **I.** В т. 4.:

1. В подточка 4.1.

а) в област Бургас:

- думите „- яз. Ясна поляна (съгласно Приложение № 1 от Наредба № 37 от 10.11.2008 г.);” се заличават;

- думите „- яз. Камчия (съгласно Приложение № 1 от Наредба № 37 от 10.11.2008 г.) в граните на ЗМ „Пода”, в землището на гр. Бургас” се изменят така:

„- яз. Камчия (съгласно Приложение № 1 от Наредба № 37 от 10.11.2008 г.);

- в границите на ЗМ „Пода”, в землището на гр. Бургас;”.

б) в област Кюстендил:

- след думите „Национален парк Рила” се добавя „съгласно Плана за управление на парка”;

- след думите „Природен парк Рилски манастир” се добавя „съгласно Плана за управление на парка”.

в) в област Ловеч:

- думите „- р. Костина - от границите с Национален парк Централен Балкан до паметника на Бенковски;” се изменят така:

„- р. Костина - от границите с Национален парк Централен Балкан до вливането ѝ в река Бели Вит;”;

- на последния ред след думите „Национален парк Централен Балкан” се поставя запетая и се добавя „съгласно Плана за управление на парка”.

г) в област Пазарджик след думите „Национален парк Рила” се поставя запетая и се добавя „съгласно Плана за управление на парка”.

д) в област Перник накрая се създава нов ред:

„– яз. Пчелина – участъка от устието на р. Струма, включващ заливите затворени между точки с координати: N 42⁰31.391ՙ E 022⁰52.336ՙ - N 42⁰31.568ՙ E 022⁰52.058ՙ и N 42⁰31.559ՙ E 022⁰52.305ՙ - N 42⁰31.675ՙ E 022⁰53.277ՙ, обозначени на терена с трайни табели и шамандура по правата по средата на язовира.’’.

е) в област Пловдив:

- след думите „Национален парк Централен Балкан” се поставя запетая и се добавя „съгласно Плана за управление на парка”;

- накрая се създава нов ред:

„- р. Манастирска - от изворите до водопада на местността Крушов чатал.”.

ж) в област София и София–град:

- след думите „Природен парк Витоша” се поставя запетая и се добавя „съгласно Плана за управление на парка”;

- след думите „Национален парк Централен Балкан” се поставя запетая и се добавя „съгласно Плана за управление на парка”;

- след думите „Национален парк Рила” се поставя запетая и се добавя „съгласно Плана за управление на парка”;

- накрая се създава нов ред:

„- р. Нишава в центъра на гр. Годеч – участъка на трите градски моста.”.

з) в област Стара Загора след думите „Национален парк Централен Балкан” се поставя запетая и се добавя „съгласно Плана за управление на парка”.

и) в област Сливен думите „- р. Луда Камчия и нейните притоци от изворите до с. Ичера, община Сливен” се изменят така:

„- р. Луда Камчия и нейните притоци от изворите до началото на с. Раково, община Сливен.”.

1. В подточка 4.2. се правят следните изменения и допълнения:

а) В подточка 4.2. след думите „речна (балканска) пъстърва /*Salmo trutta fario*/” се добавя „и македонска пъстърва /*Salmo macedonicus*/’’

б) в област Кюстендил накрая се създава нов ред:

„- река Струма – участъкът от границата с административна област Перник до моста на с. Шишковци.”.

в) в област Ловеч думите „- р. Костина – от паметника на Георги Бенковски до вливането ù в река Бели Вит.” се заличават.

г) в област Перник накрая се създава нов ред:

„- река Струма – от преливника на яз. Пчелина, до границата с административна област Кюстендил.”.

д) в област Сливен думите „- р. Луда Камчия - в участъка между с. Градец и с. Раково.” се изменят така:

„- р. Луда Камчия - в участъка от с. Раково до устието на р. Котленска, след с. Градец.”.

е) в област София накрая се създава нов ред:

„- р. Искър – от сливането на Бели и Черни Искър до вливането в яз. Искър.”.

**II.** В останалата си част Заповед № РД 09–69/01.02.2019 г. на министъра на земеделието, храните и горите остава непроменена.

Заповедта подлежи на обжалване по реда на Административнопроцесуалния кодекс.

Контрол по изпълнение на заповедта възлагам на изпълнителния директор на Изпълнителна агенция по рибарство и аквакултури.

Заповедта да се връчи на съответните длъжностни лица за сведение и изпълнение.

**МИНИСТЪР НА ЗЕМЕДЕЛИЕТО, ХРАНИТЕ И ГОРИТЕ:**

**ДЕСИСЛАВА ТАНЕВА**